CELEX: 32021D1919
Language: fi
Date: 2021-10-29 00:00:00
Title: Neuvoston päätös (EU) 2021/1919, annettu 29 päivänä lokakuuta 2021, kannasta, joka otetaan Euroopan unionin puolesta julkisesti tuettuja vientiluottoja koskevan järjestelyn osallistujien toimesta kirjallisessa menettelyssä tapahtuvaan sellaisen päätöksen hyväksymiseen, joka koskee kyseisen järjestelyn liitteeseen VI sisältyvän hiilipohjaisesta sähköntuotannosta tehdyn alakohtaisen sopimuksen uudelleentarkastelua

4.11.2021   
               
               
                  FI
               
               
                  Euroopan unionin virallinen lehti
               
               
                  L 389/21
               
            
         NEUVOSTON PÄÄTÖS (EU) 2021/1919,
         annettu 29 päivänä lokakuuta 2021,
         kannasta, joka otetaan Euroopan unionin puolesta julkisesti tuettuja vientiluottoja koskevan järjestelyn osallistujien toimesta kirjallisessa menettelyssä tapahtuvaan sellaisen päätöksen hyväksymiseen, joka koskee kyseisen järjestelyn liitteeseen VI sisältyvän hiilipohjaisesta sähköntuotannosta tehdyn alakohtaisen sopimuksen uudelleentarkastelua
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 207 artiklan 4 kohdan ensimmäisen alakohdan yhdessä sen 218 artiklan 9 kohdan kanssa,
         ottaa huomioon Euroopan komission ehdotuksen,
         sekä katsoo seuraavaa:
         
                     (1)
                  
                  
                     Julkisesti tuettuja vientiluottoja koskevan järjestelyn, jäljempänä ’järjestely’, sisältämät Taloudellisen yhteistyön ja kehityksen järjestön, jäljempänä ’OECD’, suuntaviivat, mukaan lukien järjestelyn liitteeseen VI sisältyvä hiilipohjaisesta sähköntuotannosta tehty alakohtainen sopimus, jäljempänä ’alakohtainen sopimus’, on saatettu osaksi unionin lainsäädäntöä, ja näin ollen siitä on tehty unionissa oikeudellisesti sitova Euroopan parlamentin ja neuvoston asetuksella (EU) N:o 1233/2011 (1).
                  
               
                     (2)
                  
                  
                     Alakohtaisen sopimuksen mukaisesti järjestelyn osallistujien, jäljempänä ’osallistujat’, on määrä hyväksyä kirjallisessa menettelyssä päätös, joka koskee alakohtaisen sopimuksen uudelleentarkastelua tavoitteena vahvistaa entisestään sen ehtoja, jotta voidaan edistää yhteistä tavoitetta ilmastonmuutoksen torjumisesta ja jatkaa virallisen tuen asteittaista poistamista hiilipohjaisilta voimalaitoksilta.
                  
               
                     (3)
                  
                  
                     Alakohtaisen sopimuksen uudelleentarkistelua koskevan päätöksen olisi oltava Pariisin sopimuksen mukaisten Euroopan unionin kansainvälisten sitoumusten sekä unionin ilmastopolitiikan mukainen.
                  
               
                     (4)
                  
                  
                     Neuvosto kehotti 25 päivänä tammikuuta 2021 antamissaan päätelmissä ”Ilmasto- ja energiadiplomatia – Euroopan vihreän kehityksen ohjelman ulkoisen ulottuvuuden toteuttaminen” irtautumaan maailmanlaajuiseesti ympäristölle haitallisten fossiilisten polttoaineiden tukemisesta selkeän aikataulun mukaan sekä siirtymään päättäväisesti ja oikeudenmukaisesti kohti ilmastoneutraaliutta koko maailmassa, mihin kuuluu myös irtautuminen nykyisen laajuisesta hiilen käytöstä energiatuotannossa ja ensimmäisenä vaiheena kolmansien maiden uusien hiili-infrastruktuurien kaiken rahoituksen välitön lakkauttaminen.
                  
               
                     (5)
                  
                  
                     On aiheellista määrittää kanta, joka otetaan unionin puolesta osallistujien kirjallisessa menettelyssä tapahtuvaan sellaisen päätöksen hyväksymiseen, joka koskee alakohtaisen sopimuksen uudelleentarkastelua, sillä järjestelyn osallistujien päätös tulee olemaan unionia sitova ja voi vaikuttaa ratkaisevasti unionin oikeuden sisältöön asetuksen (EU) N:o 1233/2011 nojalla,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Unionin puolesta otettava kanta osallistujien toimesta kirjallisessa menettelyssä tapahtuvaan sellaisen päätöksen hyväksymiseen, joka koskee Taloudellisen yhteistyön ja kehityksen järjestön julkisesti tuettuja vientiluottoja koskevan järjestelyn liitteeseen VI sisältyvän hiilipohjaisesta sähköntuotannosta tehdyn alakohtaisen sopimuksen uudelleentarkastelua, perustuu Euroopan unionin kantaan (2).
         
         
            2 artikla
            Tämä päätös tulee voimaan päivänä, jona se hyväksytään.
         
         
            Tehty Brysselissä 29 päivänä lokakuuta 2021.
            
               
                  Neuvoston puolesta
               
               
                  Puheenjohtaja
               
               G. DOVŽAN
            
         
         
            (1)  Euroopan parlamentin ja neuvoston asetus (EU) N:o 1233/2011, annettu 16 päivänä marraskuuta 2011, tiettyjen suuntaviivojen soveltamisesta julkisesti tuettuihin vientiluottoihin ja neuvoston päätösten 2001/76/EY ja 2001/77/EY kumoamisesta (EUVL L 326, 8.12.2011, s. 45).
         
            (2)  Ks. asiakirja ST 12623/21 osoitteessa http://register.consilium.europa.eu